**KONKURS ZA DODELU STIPENDIJA UČENICIMA ZA ŠKOLSKU 2017/2018. GODINU**

Fondacija «Ana i Vlade Divac» u saradnji sa grupom donatora iz SAD, raspisuje konkurs za dodelu stipendije učenicima osnovnih škola, koji 2017. godine upisuju srednju školu na teritoriji Republike Srbije, a po unapred utvrđenim uslovima.

**I USLOVI ZA DODELU**

Pravo na stipendiju imaju učenici koji u septembru 2017. godine upisuju I, II ili III razred srednje škole, čiji je osnivač Republika Srbija, autonomna pokrajina ili jedinica lokalne samouprave, a koji postižu odličan uspeh u učenju i vladanju i čiji je barem jedan roditelj/staratelj imao izbeglički status u Republici Srbiji, a izbegao je iz Republike Hrvatske i to iz sledećih opština: Benkovac, Vojnić, Vrginmost, Glina, Gračac, Dvor, Donji Lapac, Drniš, Knin, Korenica, Kostajnica, Krnjak, Obrovac, Petrinja, Plaški, Slunj, Zadar, Caprag, Grubišno Polje, Daruvar, Okučani, Pakrac, Slatina, Beli Manastir, Vukovar, Dalj, Mirkovci, Tenja.

**Na konkurs za dodelu učeničkih stipendija mogu se prijaviti učenici prvog, drugog ili trećeg razreda srednje škole koji u školovanju postižu odličan opšti uspeh (od 4,50 do 5), a čiji jedan ili oba roditelja/staratelja imaju potvrdu da su izbegli iz gore navedenih opština**. Posebnu prednost pri dodeli stipendije imaće kandidati iz osetljivih društvenih grupa (materijalno ugrožene porodice, jednoroditeljske porodice, lica sa invaliditetom, lica sa hroničnim bolestima i dr).

Broj stipendija utvrđuje se prema raspoloživim sredstvima donatora, a za odgovarajuću školsku godinu.

**II POTREBNA DOKUMENTA**

Kandidat prilikom prijavljivanja na konkurs podnosi obaveznu dokumentaciju:

1. Prijavni obrazac (preuzeti sa sajta Fondacije);
2. Uverenje o postignutom uspehu učenika u prethodnom školovanju (Kopija knjižice za poslednje tri godine školovanja)
3. Uverenje o postignutim uspesima na takmičenjima (Kopija diploma i sl)
4. Uverenje o prosečnom mesečnom prihodu po članu porodice učenika (Potvrda od poslodavca o visini neto primanja za poslednja 3 meseca, penzioni list ili potvrda nacionalne službe za zapošljavanje za nezaposlene roditelje/staratelje)
5. Štampane podatke sa elektronske lične karte ili fotokopiju stare važeće lične karte oba roditelja ili staratelja.
6. Potvrda o izbeličkom statusu oba ili jednog roditelja/staratelja (Kopija izbegličke legitimacije ili potvrda od Komesarijata za izbegla i raseljena lica)
7. Potvrda o voloniranju, ukoliko je učenik volonirao u nekoj instituciji ili organizaciji.

Dodatna dokumentacija:

Kandidati iz osetljivih društvenih grupa, osim napred navedenih dokumenata, podnose i dokumentaciju kojom dokazuju pripadnost osetljivoj društvenoj grupi, kao što su dokumentacija kojom se dokazuje invaliditet deteta/roditelja (medicinska dokumentacija), jednoroditeljski status porodice (urmlica roditelja, kopije sudske presude o samostalnom vršenju roditeljskog prava, odnosno umrlica ili drugi dokument koji dokazuje da jedan roditelj sam brine o detetu i dr). Podneta konkursna dokumenta se ne vraćaju.

**III ROK ZA PODNOŠENJE DOKUMENATA I ODABIR STIPENDISTA**

Konkurs će biti otvoren **od 12.6.2017. do 18.8.2017. godine**. Prijave se podnose na adresu Fondacije Ana i Vlade Divac, Ilije Garašanina 53 a, 11 000 Beograd sa naznakom „Za učeničke stipendije“. Odluka o odabranim učenicima, biće doneta do kraja avgusta, a uplata stipendije kreće od septembra 2017. godine. Sve dodatne informacije mogu se dobiti na telefon 011/33 41 755.

Neblagovremena i nepotpuna konkursna dokumentacija neće biti razmatrana.

**IV KRITERIJUMI ZA UTVRĐIVANjE REDOSLEDA KANDIDATA**

Redosled kandidata za dodelu učeničke stipendije utvrđuje se na osnovu:

1) uspeha ostvarenog u prethodnom školovanju, i to:

* opšteg uspeha u poslednja tri razreda školovanja,
* nagrada na takmičenjima i sportskih rezultata

2) socijalno-ekonomskog statusa porodice.

Socijalno-ekonomski status porodice utvrđuje se na osnovu proseka ukupnih mesečnih prihoda po članu porodice učenika, za period januar – mart tekuće godine, te dokumentacija kojom se dokazuje invaliditet deteta/roditelja/staratelja, jednoroditeljski status porodice i dr.

Uspeh ostvaren u prethodnom školovanju iskazuje se brojem bodova, i to:

1) opšti uspeh za poslednje tri godine školovanja- iskazuje se brojem bodova u visini opšteg uspeha (od 4,50 do 5 bodova za svaku školsku godinu, maksimalno 15);

2) nagrade na takmičenjima i sportski rezultati (5 bodova nacionalna i 3 boda opštinska takmičenja)

3) Volonterski i društveno koristan rad (1 bod)

Socijalno-ekonomski status porodice iskazuje se brojem bodova za prosek ukupnih mesečnih prihoda po članu porodice učenika za period januar - mart tekuće godine, i to:

• Bez prihoda (5 bodova)

• Ispod prosečnih mesečnih primanja za Republiku Srbiju (3 boda)

• Ostali socio-ekonomski uslovi (1-3 boda)

Kandidati se rangiraju prema ukupnom broju bodova ostvarenom po svim osnovama koje se vrednuju za dodelu učeničke stipendije. Rangiranje se vrši na osnovu dostavljene dokumentacije.

**V POSTUPAK**

Prijava sa potrebnom konkursnom dokumentacijom podnosi se Fondaciji Ana i Vlade Divac, Ilije Garašanina 53a, 11000 Beograd do naznačenog datuma. Komisija razmatra prijave i utvrđuje konačnu rang-listu kandidata, koja se objavljuje na sajtu Fondacije.

Na osnovu odluke o dodeli stipendije, roditelj/staratelj učenika zaključuje ugovor o stipendiji sa Fondacijom, kojim se bliže uređuju prava i obaveze u vezi sa korišćenjem stipendije. Stipendija se isplaćuje na mesečnom nivou i dodeljuje se bez obaveze vraćanja. Učenik koji bude izabran za stipendiranje, biće u obavezi da najmanje 4 sata mesečno volontira o čemu će Fondaciju redovno pismeno obaveštavati.

Korisniku učeničke stipendije obustavlja se isplata odobrene stipendije u slučaju netačno prikazanih podataka, napuštanja redovnog školovanja ili prestanka uplate od strane donatora.

**VI ISPLATA STIPENDIJE**

Učeniku se odobrava isplata stipendije na period od 10 meseci, u toku školske godine, u jednakim mesečnim ratama.

**ANEKS**

Anex 1- Prijavni obrazac